|  |
| --- |
| Kontrakt |

om

Konsulentassistance for kvalitetssikring af anskaffelse af ny løsning

**mellem**

**Arbejdsskadestyrelsen**

**Sankt Kjelds Plads 11**

**2100 København Ø**

(herefter benævnt Kunden)

**og**

**[Leverandørens navn]**

**[Adresse]**

**[cvr-nr.]**

(herefter benævnt Leverandøren)

 Indholdsfortegnelse

1. Definitioner 4

2. Indledning 4

3. Tidsplan 5

4. bemanding 5

4.1 Generelt 5

4.2 Konsulenter 5

4.2.1 Udskiftning af konsulenter 5

4.3 Underleverandører 5

5. Samarbejde mv. 6

5.1 Styring 6

5.2 Samarbejde 6

6. Vederlag 6

6.1 Betalingsbetingelser 7

7. Garanti 7

8. Misligholdelse 7

8.1 Leverandørens forsinkelse 7

8.2 Mangler 7

8.2.1 Mangelsbegrebet og Kundens beføjelser 7

8.2.2 Kundens reklamation over mangler 8

8.3 Kundens øvrige beføjelser 8

9. Erstatningspligt og ansvarsforsikring 8

10. Force Majeure 8

11. Rettigheder 9

12. Tredjemands rettigheder 10

13. Samfundsansvar 10

14. Habilitet 11

15. Fortrolighed 11

16. Overdragelse 11

17. Ændringer 12

17.1 Generelt 12

18. Varighed og ophør 12

18.1 Generelt 12

19. Tvistigheder 12

19.1 Lovvalg 12

19.2 Tvistløsning 12

19.2.1 Forhandling 12

19.2.2 Tvister 12

20. Underskrifter 13

Bilagsfortegnelse

1. : Ydelsesbeskrivelse
2. : Tidsplan
3. : Priser
4. : Konsulenter

# Definitioner

Arbejdsdag

Mandag til fredag bortset fra helligdage, juleaftensdag, nytårsaftensdag og grundlovsdag.

Dokumentation

Enhver udarbejdet beskrivelse relateret til Ydelserne.

Gennemførelsesfasen

Løber fra Kundens underskrift af kontrakten med en udviklingsleverandør vedr. udvikling af en ny løsning til udviklingsprojektets ophør.

Kontrakten

Denne kontrakt med bilag.

Konsulentteam

De(n) i bilag 4 anførte navngivne konsulent(er), som Leverandøren har tilbudt til udførelse af Ydelser under Kontrakten.

Løsningsbeskrivelse

Leverandørens beskrivelse af, hvorledes Leverandøren vil levere Ydelserne, jf. bilag 1a.

Parterne eller Part

Ved Parterne forstås Kunden og Leverandøren, og ved Part en af disse.

Ydelser

Alt, som Leverandøren skal levere under Kontrakten, jf. bilag 1.

Ydelsesbeskrivelse

Kundens overordnede beskrivelse af Ydelserne, jf. bilag 1.

# Indledning

Leverandøren er forpligtet til at levere de Ydelser, der fremgår af nærværende Kontrakt samt dennes bilag.

Leverandøren har forud for underskrivelsen af Kontrakten udfærdiget en Løsningsbeskrivelse (bilag 1a), hvor Leverandøren nærmere har beskrevet, hvorledes opgaven vil blive tilrettelagt og udført, og hvorledes kravene i Kundens Ydelsesbeskrivelse, bilag 1 vil blive opfyldt. Leverandørens løsningsbeskrivelse, bilag 1a kan ikke medføre, at krav opstillet i bilag 1 ikke skal opfyldes.

# Tidsplan

Leverandøren påbegynder udførelsen af Ydelser straks efter Kontraktens underskrivelse.

Leverandøren er forpligtet til at sikre, at Ydelserne udføres i overensstemmelse med bilag 1 og bilag 2.

# bemanding

## Generelt

Leverandøren skal stille et Konsulentteam til rådighed for Kunden, jf. bilag 4. Konsulentteamet skal stå til rådighed for Kunden i hele Kontraktens løbetid med mindre andet følger af bilag 4.

Konsulentteamet skal kunne tale dansk.

## Konsulenter

Leverandøren hæfter i forhold til Kunden for konsulenternes handlinger og undladelser.

Konsulentteamet skal besidde fleksibilitet, opgaveansvarlighed og samarbejdsevner, der påvirker samarbejdet og opgave­løsningen i en positiv, produktiv og resultatorienteret retning. Leverandøren skal desuden aktivt medvirke til at afværge eventuelle risici for Kunden.

Leverandøren er forpligtet til at sikre, at Konsulentteamet har et indgående kendskab til Kundens mål og behov for kvalitetssikringen, herunder mål og behov for risikovurderingen for It-projektrådet, jf. bilag 1, således, at Leverandøren er i stand til at varetage og levere de ønskede opgaver, påtage sig det ansvar og yde de garantier, som er omfattet af Kontrakten.

### Udskiftning af konsulenter

Leverandøren skal tilstræbe en minimal konsulentudskiftning.

Ved udskiftning af konsulenter skal Leverandøren sikre, at de nye konsulenter har mindst samme faglige niveau som de tidligere konsulenter, således at den faglige kompetence i bemandingen opretholdes, jf. bilag 4.

Leverandøren kan ikke udskifte konsulenter, medmindre Kunden skriftligt har godkendt udskiftningen efter forudgående fremsendelse af CV for den pågældende nye medarbejder.

Udskiftning må ikke påføre Kunden omkostninger, og Leverandøren bærer risikoen for eventuelle omkostninger forbundet med udskiftningen.

Leverandøren skal efter Kundens rimelige anmodning udskifte en konsulent inden for 10 Arbejdsdage, herunder hvis anmodningen er begrundet i samarbejdsvanskeligheder.

## Underleverandører

Leverandøren er kun efter Kundens forudgående accept berettiget til at anvende underleverandører.

Leverandøren er ansvarlig for eventuelle underleverandørers ydelser på samme vis, som hvis ydelser leveres af Leverandøren.

Kunden kan i enhver henseende rette henvendelse direkte til Leverandøren - også vedrørende leverancer fra underleverandører.

# Samarbejde mv.

## Styring

Leverandøren har initiativpligten i forhold til instruktion af Konsulentteamet samt sikring af fremdrift, og at Ydelserne udføres og leveres inden for tidsplanen, jf. bilag 2. Leverandøren skal i nødvendigt og rimeligt omfang indgå i samarbejde med Kunden. Leverandøren skal herunder på Kundens anmodning deltage i møder med Kunden om Ydelsers tilrettelæggelse og udførelse.

Leverandøren har det overordnede ansvar for styring og dokumentation af timeforbruget ved udførelse af opgaver som skal afregnes efter medgået tid.

## Samarbejde

Parterne er forpligtede til i hele Kontraktens varighed at samarbejde aktivt og med en positiv, professionel og ansvarlig holdning. Parterne skal udvise den fleksibilitet, som må anses for rimelig og sædvanlig ved udførelse af sådanne opgaver.

Parterne skal løbende informere hinanden om ethvert forhold, som skønnes at have betydning for Leverandørens opfyldelse af Kontrakten. Herunder skal Parterne loyalt udveksle information og dokumentation i det omfang, det er relevant for Kontraktens opfyldelse.

Kunden skal efterkomme rimelige anmodninger fra Leverandøren om udlevering af yderligere information og dokumentation, som Kunden er i besiddelse af, når dette er relevant for Leverandørens opfyldelse af Kontrakten, og udlevering ikke strider mod Kundens forpligtelser over for tredjemand.

Leverandøren skal ligeledes loyalt og uden ugrundet ophold give Kunden eller en af Kunden udpeget tredjemand adgang til alle yderligere oplysninger og dokumentation, der er nødvendige for opfyldelse af Kontrakten.

Parterne kan ikke med henvisning til andre tavshedsforpligtelser, end de, der følger af lov eller sædvanlig aftalemæssig praksis, afslå at udlevere den begærede information og Dokumentation.

# Vederlag

Leverandørens vederlag er nærmere specificeret i bilag 3. Alle priser er angivet i danske kroner. I vederlaget er inkluderet de på kontrakttidspunktet gældende afgifter, bortset fra moms.

For udførelsen af Kontrakten er Leverandøren berettiget til vederlag efter medgået tid med estimat, jf. bilag 3.

## Betalingsbetingelser

Vederlag forfalder til betaling 30 dage efter Leverandørens afsendelse af fyldestgørende faktura, jf. bilag 3, pkt. 2.3.

# Garanti

Leverandøren indestår for, at de udførte Ydelser opfylder de i Kontrakten og bilagene angivne krav samt kravene til god skik inden for det pågældende brancheområde, og at de udførte Ydelser omfatter alle de forhold, som Kunden med føje kan forvente i henhold til Kontrakten.

Leverandøren garanterer, at denne i hele perioden frem til afslutning af Ydelserne opretholder den til udførelse af Ydelserne fornødne kapacitet og viden, herunder i form af kvalificerede medarbejdere.

# Misligholdelse

## Leverandørens forsinkelse

Det påhviler Leverandøren at give en begrundet meddelelse til Kunden straks, når Leverandøren må forudse, at der er risiko for forsinkelse eller for, at Kontrakten ikke bliver rigtig opfyldt.

## Mangler

### Mangelsbegrebet og Kundens beføjelser

Der foreligger en mangel, såfremt Leverandøren ikke opfylder de i Kontrakten fastsatte krav og garantier, herunder såfremt Leverandøren - som følge af forhold Leverandøren hæfter for - efter Kunden har afgivet et skriftligt påkrav herom, ikke stiller en eller flere af de konsulenter, som er allokeret til Konsulentteamet, til rådighed for Kunden, eller såfremt en eller flere af de allokerede konsulenter til Konsulentteamet, ikke besidder de i bilag 4 angivne kvalifikationer eller såfremt Ydelser i øvrigt ikke er, som Kunden med føje kunne forvente.

Enhver mangel skal afhjælpes uden ugrundet ophold efter Kundens fremsættelse af påkrav herom. Leverandøren skal uden yderligere vederlag afhjælpe manglen i overensstemmelse med god praksis og God skik, medmindre afhjælpning heraf er umulig eller ville være urimeligt byrdefuld.

Kunden kan dog i stedet for at forlange afhjælpning kræve et forholdsmæssigt afslag, såfremt det vil være forbundet med betydelig gene for Kunden at skulle afvente afhjælpning, eller såfremt manglen består i, at anvendte konsulenter ikke besidder de i bilag 4 angivne kvalifikationer. I sidstnævnte tilfælde kan Kunden kræve forholdsmæssigt afslag, uanset om de i forhold til bilag 4 manglende kvalifikationer ikke måtte have ført til påviselige svigt eller fejl i de Ydelser, som de pågældende konsulenter har udført. Leverandøren har i disse situationer ikke afhjælpningsret.

Det forholdsmæssige afslag fastsættes bl.a. under hensyntagen til manglens omfang og karakter

Kunden kan hæve Kontrakten, såfremt der forekommer væsentlige mangler, som ikke afhjælpes af Leverandøren inden rimelig tid efter, at manglen er blevet påpeget over for Leverandøren.

Følgende anses altid som en væsentlig mangler:

* Leverandørens forhandlinger om akkord eller væsentligt forringede økonomiske forhold i øvrigt, der bringer Kontraktens rette opfyldelse i alvorlig fare.
* Leverandørens ophør med den virksomhed, som Kontrakten vedrører, eller indtræden af andre omstændigheder, der bringer Kontraktens rette opfyldelse i fare.

### Kundens reklamation over mangler

Hvis Kunden måtte konstatere en mangel, skal Kunden meddele Leverandøren dette inden for rimelig tid, såfremt Kunden ønsker at påberåbe sig misligholdelsesbeføjelser i anledning af manglen, herunder f.eks. krav om afhjælpning eller forholdsmæssigt afslag.

## Kundens øvrige beføjelser

Hvor andet ikke følger af bestemmelserne i Kontrakten, gælder dansk rets almindelige regler om beføjelser i anledning af Leverandørens misligholdelse, jf. dog nedenfor i punkt 10 om erstatning og punkt 11 om force majeure.

Eventuel ophævelse sker med virkning for fremtiden. Kundens pligt til at betale for de ophævede Ydelser ophører fra ophævelsestidspunktet.

# Erstatningspligt og ansvarsforsikring

Parterne er erstatningspligtige over for hinanden efter dansk rets almindelige regler.

Leverandøren skal opretholde en ansvarsforsikring.

Leverandøren skal på Kundens anmodning dokumentere, at kravet om ansvarsforsikring er opfyldt.

Leverandørens samlede erstatningsansvar under kontrakten kan ikke overstige 500.000 kr.

# Force Majeure

Ved force majeure suspenderes en Parts forpligtelser i henhold til Kontrakten, så længe force-majeure-situationen varer, i det omfang Partens opfyldelse af forpligtelserne er forhindret af force-majeure-situationen.

Force majeure dækker forhold af særlig kvalificeret karakter (f.eks. naturkatastrofer), som ligger uden for Partens kontrol, og som Parten ikke forud for indgåelse af Kontrakten burde have taget i betragtning (f.eks. lovlige/ulovlige strejker), og ej heller efter Kontrakten indgåelse burde have undgået eller overvundet. Forhold hos en underleverandør anses kun for force majeure, såfremt der for underleverandøren foreligger en hindring, der omfattes af første punktum, og som Parten ikke burde have forudset, undgået eller overvundet.

Den, der ønsker at påberåbe sig force majeure, skal give skriftlig meddelelse herom uden ugrundet ophold, dog senest fem Arbejdsdage efter force majeure er indtrådt. Der skal samtidig gives en orientering om den forventede varighed af force-majeure-situationen.

Force majeure kan kun påberåbes, såfremt den Part, der er berørt af force majeure, har givet skriftlig meddelelse herom til den anden Part som anført ovenfor.

Kunden er berettiget til at standse Ydelser, der forsinkes som følge af force majeure, og Kunden skal på forespørgsel fra Leverandøren inden for rimelig tid meddele, om Kunden ønsker at standse eller afvente levering efter ophør af force majeure.

Såfremt en force-majeure-situation varer i mere end 60 Arbejdsdage, eller hvis force-majeure-situationen er af en sådan karakter eller har en sådan varighed, at Ydelsernes levering helt eller delvist må anses for umulig, er den anden Part berettiget til at bringe Kontrakten til ophør helt eller delvist. Ingen af Parterne kan gøre krav gældende i anledning heraf.

# Rettigheder

Kunden har tidsubegrænset brugsret til det materiale Leverandøren udarbejder og leverer til Kunden under Kontrakten.

Brugsretten omfatter enhver brug internt og eksternt i forbindelse med Kundens virksomhed, herunder - men ikke begrænset til - brug i forbindelse med udviklingsprojektet, interne rapporteringer, eksterne oplæg og udbud.

Kundens brugsret omfatter dog ikke retten til at fremstille eksemplarer af materialet med henblik på videresalg.

Kunden kan overdrage sin brugsret til tredjemand, i det omfang tredjemand bistår Kunden. Kunden forpligtes til at få tredjemand til at garantere, at tredjemand alene udnytter brugsretten i relation til Kunden. Kunden er dog ikke ansvarlig for tredjemands eventuelle overtrædelse af garantien.

Leverandøren skal stille de redskaber, herunder login til webbaserede rapporteringer o.l., der er nødvendige for, at Kunden kan udnytte sin brugsret, til rådighed for Kunden og tredjemand efter Kundens valg.

Hvis tredjepart har rettigheder til (en del af) af materialet mv., garanterer Leverandøren, at disse rettigheder er fuldt klareret, således at Kunden frit kan udnytte materialet mv. som anført i nærværende punkt. Leverandøren garanterer desuden, at Kunden kan overdrage sin ret til udnyttelse af tredjeparts rettigheder i overensstemmelse med afsnittet ovenfor.

Kundens retsstilling i medfør af nærværende punkt ændres ikke, uanset om - og i givet fald hvorledes - denne aftale bringes til ophør.

# Tredjemands rettigheder

Såfremt Kundens rettigheder i henhold til punkt 12 eller Leverandørens udførelse af Ydelser strider mod eller krænker tredjemands ret, er Leverandøren pligtig til for egen regning at bringe modstriden eller krænkelsen til ophør, således at Kunden kan anvende Ydelser, materiale mv. som forudsat i Kontrakten.

Såfremt Kunden bliver mødt med erstatningskrav fra tredjemand som følge af en krænkelse, påhviler det Leverandøren i enhver henseende at skadesløsholde Kunden.

Forpligtelserne i henhold til nærværende punkt er også gældende efter Kontraktens ophør uanset ophørsgrunden.

# Samfundsansvar

Den danske stat er i medfør af ILO-konvention nr. 94 om arbejdsklausuler i offentlige kontrakter forpligtet til at sikre, at Leverandøren og eventuelle underleverandører tilsikrer arbejdere i Danmark løn (herunder særlige ydelser), arbejdstid og andre arbejdsvilkår, som ikke er mindre gunstige end dem, der i henhold til en gældende kollektiv overenskomst, voldgiftskendelse, nationale love eller administrative forskrifter gælder for arbejde af samme art inden for vedkommende fag eller industri på den egn, hvor arbejdet udføres.

Der skal som sammenligningsgrundlag anvendes en kollektiv overenskomst, der er repræsentativ for, hvad der i øvrigt gælder i Danmark i den pågældende sektor.

Leverandøren forpligter sig til at sikre medarbejdere beskæftiget i Danmark med udførelse af Ydelser under denne Kontrakt løn- og ansættelsesvilkår som nævnt ovenfor og er forpligtet til at orientere de ansatte om de gældende arbejdsvilkår. Tilsvarende gælder også arbejde, der udføres af underleverandører eller af personer, der har fået overdraget Kontrakten til udførelse. I så tilfælde påhviler det Leverandøren at påse, at førnævnte krav overholdes.

Overholder Leverandøren ikke ovennævnte krav, og medfører dette et berettiget krav på udbedring fra de ansatte, er Leverandøren forpligtet til straks efter Kundens fremsættelse af påkrav herom at foretage afhjælpning, således at den ansatte fuldt ud kompenseres for den mindre gunstige løn (herunder særlige ydelser), arbejdstid og/eller andre arbejdsvilkår, som Leverandøren eller dennes eventuelle underleverandører har budt den ansatte i forbindelse med udførelse af opgaver under denne Kontrakt. Kunden er endvidere berettiget til at bestemme, at Leverandøren afskæres fra at levere yderligere under Kontrakten, indtil det er dokumenteret, at det pågældende forhold er i orden.

# Habilitet

Leverandøren, dennes medarbejdere og eventuelle underleverandører må ikke være inhabile.

Leverandøren garanterer, at Leverandøren, ikke ved indgåelse af Kontrakten varetager nogen opgave, der er væsentlig, eller som er relateret til Ydelserne omfattet af nærværende Kontrakt, for nogen virksomhed, der kan have interesse i de af Ydelserne omfattede forhold.

Leverandøren har pligt til uden unødigt ophold til at gøre Kunden opmærksom på ethvert forhold, som kan rejse tvivl om Leverandørens, eventuelle underleverandørers og/eller medarbejderes habilitet.

Bevisbyrden for, at Kunden har modtaget rettidig og fyldestgørende orientering om forhold, der kunne give anledning til begrundet tvivl om habilitet, påhviler Leverandøren.

# Fortrolighed

Leverandøren, dennes medarbejdere samt underleverandører og disses medarbejdere skal iagttage ubetinget tavshed med hensyn til oplysninger vedrørende Kundens eller andres forhold, som de får kendskab til i forbindelse med denne Kontrakt.

Kunden kan forlange, at hver enkelt konsulent, som allokeres til at levere Ydelser under Kontrakten, skal underskrive sædvanlige tavshedserklæringer i relation til Kontrakten.

For Kunden gælder reglerne for ansatte i den offentlige forvaltning.

Denne tavshedspligt er også gældende efter Kontraktens ophør uanset ophørsgrunden.

Leverandøren kan på en simpel referenceliste medtage Kunden, men må ikke derudover uden Kundens forudgående samtykke udsende offentlig meddelelse om Kontrakten, offentliggøre noget om indholdet heraf eller anvende Kunden eller Kundens navn i Leverandørens markedsføring.

# Overdragelse

Kunden har ret til at overdrage sine rettigheder og forpligtelser efter Kontrakten til en anden offentlig institution.

Leverandøren kan kun med Kundens skriftlige samtykke overdrage sine rettigheder og forpligtelser ifølge Kontrakten til tredjemand.

# Ændringer

## Generelt

Kontrakten kan alene ændres ved skriftlig aftale mellem Parterne. Sådanne Ændringer skal fremgå af en ændringsmeddelelse, der er underskrevet af Kunden og Leverandøren, og som herefter indgår som en del af Kontrakten.

Ændringer må uden for de tilfælde, der er særskilt reguleret i Kontraktens bestemmelser, kun ske under iagttagelse af de til enhver tid gældende udbudsregler, herunder således, at Ændringerne ikke hver for sig eller tilsammen vedrører grundlæggende elementer i Kontrakten.

# Varighed og ophør

## Generelt

Kontrakten træder i kraft ved underskrivelsen, jf. punkt 21, og løber så længe aktiviteter under Kontrakten pågår.

Kunden kan ved skriftlig meddelelse opsige Kontrakten helt eller delvist med et varsel på 30 dage til den første i en måned.

Kontrakten er uopsigelig for Leverandøren.

Kundens retsstilling i medfør af punkt 12 ændres ikke i tilfælde af Kontraktens ophør, uanset årsagen til Kontraktens ophør. Loyalitetsforpligtelser, herunder eksempelvis Parternes forpligtelse til at iagttage fortrolighed, jf. punkt 16, består ligeledes tidsubegrænset efter Kontraktens ophør.

# Tvistigheder

## Lovvalg

Kontrakten er underlagt dansk ret.

## Tvistløsning

### Forhandling

Ved tvister mellem Parterne i forbindelse med Kontrakten skal Parterne med en positiv, samarbejdende og ansvarlig holdning søge at indlede forhandlinger med henblik på at løse tvisten. Om nødvendigt skal forhandlingerne søges løftet op på højeste plan i Parternes organisationer.

### Tvister

Såfremt forhandlinger ikke har ført til et resultat inden for 10 Arbejdsdage, står det hver af Parterne frit for at anlægge sag ved domstolene.

København er aftalt som værneting for alle tvister, der måtte udspringe af Kontrakten.

# Underskrifter

Kontrakten underskrives i to originale eksemplarer, hvoraf hver Part modtager et eksemplar.

|  |  |  |
| --- | --- | --- |
| Dato: |  | Dato: |
|  |  |  |
| For Kunden |  | For Leverandøren |